PRILOG

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012.

„Liquirizia di Calabria”

EU br.: PDO-IT-00644-AM02 — 10.5.2018.

ZOI ( X ) ZOZP ( )

1. Skupina koja podnosi zahtjev i legitimni interes

Consorzio di tutela della Liquirizia di Calabria DOP Corso Luigi Fera, 79 87100 Cosenza ITALIJA liquiriziadicalabria.dop@pecimpresa.it

Udruženje Consorzio di tutela della Liquirizia di Calabria DOP ovlašteno je za podnošenje zahtjeva za izmjenu u skladu s člankom 13. stavkom 1. odluke Decreto del Ministero delle politiche agricole alimentari e forestali br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☐ Dokaz o podrijetlu — ☒ Metoda proizvodnje — ☐ Povezanost — ☐ Označivanje — ☒ Ostalo: [Kontrolno tijelo; ažuriranje pravne upute]

4. Vrsta izmjene

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012. — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

Opis proizvoda

Članak 2. specifikacije — točka 3.2. jedinstvenog dokumenta

— Za vrstu „svježi korijen” sljedeće vrijednosti: „— Vlaga: od 48 % do 52 % — Količina glicirizinske kiseline: od 0,60 % do 1,40 %” mijenjaju se kako slijedi: „— Vlaga: ≤ 52 % — Količina glicirizinske kiseline: ≤ 1,40 %”

Cilj je izmjene u područje primjene ZOI-ja „Liquirizia di Calabria” uključiti vrstu „svježi korijen”, čiji su udio vlage i glicirizinske kiseline niži od prethodno propisane najniže granice.

Izmjena udjela vlage za vrstu „svježi korijen” povezana je s iznimnom promjenjivosti klimatskih uvjeta, što utječe i na vlažnost korijena sladića u trenutku branja; stoga se smatralo primjerenim ukloniti najmanji udio vlage te zadržati najviši dopušteni udio vlage.

Cilj je izmjene udjela glicirizinske kiseline uključiti u područje primjene ZOI-ja „Liquirizia di Calabria” i svježe korijene čiji je udio glicirizinske kiseline manji od 0,60 %. Ta je izmjena u skladu sa specifičnosti proizvoda koji se od korijena uzgajanih na drugim područjima koji se na tržištu razlikuje zahvaljujući nižim vrijednostima.

— Za vrstu „sušeni korijen” sljedeće vrijednosti: „— Količina vlage: između 6 % i 12 % — Količina glicirizina: između 1,2 % i 2,4 %” mijenjaju se kako slijedi: „— Vlaga: ≤ 12 % — Količina glicirizinske kiseline: ≤ 5 % suhe tvari”

Cilj je izmjene u područje primjene ZOI-ja „Liquirizia di Calabria” uključiti vrstu „sušeni korijen”, čiji je udio vlage niži od propisane najniže granice te redefinirati udio glicirizinske kiseline zamjenom raspona vrijednosti jedinstvenom najvećom dopuštenom vrijednošću, koja se izračunava kao postotak suhe tvari.

Zahtjev za izmjenu parametra koji se odnosi na vlagu opravdan je činjenicom da su vrijednosti za sušeni korijen sladića usko povezane s uvjetima okoliša te postupkom i metodama pakiranja i skladištenja. Zbog toga se ograničava najmanji udio vlage neopravdano ograničava sustav proizvodnje proizvoda „Liquirizia di Calabria”.

Zahtjev za izmjenu parametra koji se odnosi na glicirizinsku kiselinu potreban je radi usklađenosti s podacima navedenima za „svježi korijen”. Eksperimentalni dokazi pokazuju da udio glicirizinske kiseline naveden u važećoj specifikaciji proizvoda za sušeni korijen nije u skladu s udjelom određenim za svježi korijen. Tu je pogrešku potrebno ispraviti kako bi se osigurala točnost podataka navedenih u specifikaciji proizvoda.

Uvođenje jedinstvene najveće dopuštene vrijednosti za glicirizinsku kiselinu i njezino povećanje ne utječu na podatke iz jedinstvenog dokumenta o specifičnosti proizvoda zahvaljujući kojima je dopušteno registriranje oznake „Liquirizia di Calabria”. U svakom slučaju, najveći udio glicirizinske kiseline u samom korijenu, od kojeg se zatim dobiva suhi korijen, ostaje u skladu s važećom, neizmijenjenom, vrijednosti od 1,40 %.

— Za vrstu „ekstrat korijena” sljedeća vrijednost: „— Količina glicirizinske kiseline: od 3 % do 6 %” mijenja se kako slijedi: „— Količina glicirizinske kiseline: ≤ 6 % suhe tvari”

Ta se izmjena, uz pojašnjenje da se mjera parametra odnosi na suhu tvar, oslanja na rezultate nedavne studije provedene u okviru projekta, koji je financiralo Ministarstvo istraživanja i sveučilišta sredstvima iz programa Programma Operativo Nazionale Ricerca e Competitività za razdoblje 2007.—2013., a u kojoj su uzeti u obzir podaci iz posljednjih 17 godina. Studija je pokazala da se u posljednjih 17 godina koncentracija (u postocima) udjela glicirizinske kiseline u ekstraktu slatkog korijena proizvedenog u Kalabriji postupno smanjila.

Stoga se smatra primjerenim ukloniti najmanji udio glicirizinske kiseline utvrđen u specifikaciji proizvoda. Tom se izmjenom dodatno potvrđuje specifičnost zemljopisnog područja uzgoja, zahvaljujući kojoj se ZOI „Liquirizia di Calabria” razlikuje od korijena uzgajanih na drugim područjima po znatno manjem udjelu glicirizinske kiseline.

Metoda proizvodnje

Članak 5. specifikacije

Sljedeća rečenica:

„Taj se postupak odvija u otvorenim, osunčanim, dobro prozračenim prostorima ili u zatvorenim, ali dobro prozračenim prostorima ili u ventiliranim pećima, na temperaturama nižim od 50 °C radi očuvanja svojstava proizvoda.”

mijenja se kako slijedi:

„Taj se postupak može odvijati u otvorenim, osunčanim, dobro prozračenim prostorima ili u zatvorenim, ali dobro prozračenim prostorima, u ventiliranim pećima i posebnim sušilicama na temperaturama nižim od 60 °C radi očuvanja svojstava proizvoda.”

Dodana je i mogućnost sušenja u sušilicama nove generacije (solarne sušilice) kako bi se specifikacija proizvoda prilagodila novim tehnologijama koje se upotrebljavaju u prehrambenom sektoru.

Izmjenama navedenima u ovom članku dodatno se određuje temperaturna granica za sušenje korijena sladića prije stavljanja na tržište kako bi se zajamčila kvaliteta proizvoda i ispunili fitosanitarni uvjeti.

Kad je riječ o potonjoj točki, potrebno je napomenuti da sušeni korijen sladića skladišten u skladištima, a ponekad i na policama u prodaji, može napasti mali kornjaš Anobium punctatum, poznat pod nazivom „mrtvačka ura”.

Provedene su posebne studije o proizvodu „Liquirizia di Calabria” s dvostrukim ciljem: kontrola promjene aktivnih tvari pri 30 °C, 40 °C, 50 °C i 60 °C kako bi se zajamčila kvaliteta proizvoda te utvrđivanje idealne temperaturne granice i najdužeg vremena izlaganja potrebnih za usmrćivanje navedenog parazita.

Rezultati istraživanja pokazali su da sušenje korijena sladića na temperaturama do 60 °C ne dovodi do znatnih promjena u sastavu koje bi mogle utjecati na kvalitetu proizvoda. Studija je pokazala da su paraziti najotporniji na toplinu u stadiju ličinke, ali da čak i vrlo kratka izloženost (5 minuta) temperaturama iznad 52 °C uzrokuje smrt svih ličinki. To je nužno kako bi se spriječilo da se u pošiljkama koje se stavljaju na tržište ponovnom aktivacijom ličinki razviju kornjaši.

Ostalo

Kontrolno tijelo

U članak 7. specifikacije proizvoda dodani su naziv, adresa i kontaktni podaci inspekcijskog tijela odgovornog za provjeru specifikacije proizvoda.

Ažuriranje pravne upute

Upućivanja na Uredbu (EZ) br. 510/2006 zamijenjena su upućivanjem na Uredbu (EU) br. 1151/2012.

JEDINSTVENI DOKUMENT

„Liquirizia di Calabria”

EU br.: PDO-IT-00644-AM02 — 10.5.2018.

ZOI ( X ) ZOZP ( )

1. Naziv

„Liquirizia di Calabria”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1 Vrsta proizvoda

Razred 1.8. Ostali proizvodi iz Priloga I. Ugovoru (začini itd.)

Razred 2.3. Kruh, fino pecivo, kolači, slastice, keksi i drugi pekarski proizvodi

3.2 Opis proizvoda na koji se odnosi naziv iz točke 1.

Zaštićena oznaka izvornosti „Liquirizia di Calabria” odnosi se isključivo na svježi ili sušeni sladić i na njegov ekstrakt. Takav sladić mora potjecati od uzgajanih ili divljih biljaka vrste Glycyrrhiza glabra (por. mahunarke) i to od „tipične sorte” koja se u Kalabriji naziva „Cordara”.

Pri puštanju u promet ZOI „Liquirizia di Calabria” mora imati sljedeća obilježja:

svježi korijen:

— slamnatožuta boja

— sladak, aromatičan, intenzivan i dugotrajan okus

— vlaga ≤ 52 %;

— udio glicirizinske kiseline: ≤ 1,40 %;

sušeni korijen:

— slamnatožuta boja do oker žute boje

— sladak, voćni i blago opor okus;

— vlaga: ≤ 12 %;

— udio glicirizinske kiseline: ≤ 5 % suhe tvari;

ekstrakt korijena:

— od tamne terakota smeđe do crne boje

— gorko-sladak, aromatičan, intenzivan i dugotrajan okus;

— vlaga od 9 % do 15 %

— količina glicirizinske kiseline: ≤ 6 % suhe tvari

3.3 Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4 Posebni proizvodni postupci koji se moraju provesti na određenom zemljopisnom području

Svi koraci u proizvodnji, od uzgoja do branja, te sušenje i prerada, moraju se provoditi na području navedenom u točki 4.

3.5 Posebna pravila za rezanje, ribanje, pakiranje itd. proizvoda na koji se odnosi registrirani naziv

„Liquirizia di Calabria” ZOI stavlja se na tržište u pakiranjima od kartona, stakla, metala, keramike, polipropilena i polietilena visoke gustoće te u svim materijalima dozvoljenim u skladu s važećim zakonima o pakiranju prehrambenih proizvoda. Težina pakiranja smije biti od 5 g do 25 kg. Svako pakiranje mora biti zapečaćeno na način da otvaranje pakiranja podrazumijeva trganje pečata.

3.6 Posebna pravila za označivanje proizvoda na koji se odnosi registrirani naziv

Na oznaci mora biti naveden logotip naziva, serijski broj dodijeljen od strane inspekcijskog tijela te datum pakiranja proizvoda koji se nalazi u pojedinačnim pakiranjima. Logotip ZOI „Liquirizia di Calabria” stilizirani je romb kojem su sve stranice jednake duljine, pod kutovima od 90 °. Najmanja veličina za tisak čitavog logotipa je 0,5 cm po visini i po širini. Logotip može biti tiskan u svim bojama.

4. Sažeta definicija zemljopisnog područja

Područje proizvodnje „Liquirizia di Calabria” obuhvaća sva općinska područja detaljno utvrđena u specifikaciji proizvodnje u kojima je zabilježeno postojanje divlje ili uzgajane biljne vrste Glycyrrhiza glabra, „tipične sorte” koja se u Kalabriji naziva „Cordara”, na područjima do 650 m nadmorske visine. To područje na sjeveru graniči s masivom Pollino koji se blago spušta prema sjeveroistoku do općine Rocca Imperiale te tako odvaja predmetno područje od regije Basilicata. Područje obuhvaća zemljišta u dolini Crati koja se nalaze na desnoj i lijevoj obali rijeke koja teče od juga prema sjeveru i koja, nakon prolaska kroz ravnicu Sibari, na sjeveroistoku utječe u Jonsko more. Na tirenskoj strani obuhvaćena su područja koja su, sa sjevera prema jugu, omeđena teritorijima općina Falconara Albanese i Nicotera. Na jonskoj strani obuhvaćena su područja koja, krenuvši sa sjevera, dotiču ravnicu Sibari, veliku ravan pokrajine Crotone i protežu se do krajnje točke Kalabrije.

5. Povezanost sa zemljopisnim područjem

Povijesno područje proizvodnje sladića bilo je obalno područje Kalabrije, a posebice područje koje se proteže između općina Villapiana, Cerchiara di Calabria, Cassano Ionio-Sibari, Corigliano Calabro i Rossano u ravnici Sibari, zbog prirodnih značajki tla u ravnici koje je kremenasto, vrlo kamenito i neutralne pH vrijednosti. Klimatski uvjeti u ravnici Sibari povoljni su za rasprostranjivanje ove biljke zbog blizine planina i nedostatka vjetrova kojima su obližnji masivi Pollino i Sila prirodna barijera, te je tamo i danas glavna lokacija za proizvodnju sladića. Divlje i uzgajane biljke sladića rastu duž obale te se rasprostranjuju s ravnica obalnih pojaseva Tirenskog mora (Lamezia Terme, Falerna, Nocera Tirenese…) i Jonskog mora (Crotone, Isola Capo Rizzuto, Chiaravalle, Badolato, Roccella Ionica…) prema unutarnjim brdskim područjima. Rasprostranjuju se dolinama glavnih kalabrijskih rijeka do unutarnjih masiva do kojih, zbog njihove specifične konfiguracije, dopiru blagotvorni učinci mora. Zahvaljujući tome sladić jednakih obilježja prisutan je i više kilometara od obale.

U potpunosti mediteranska klima, s dugim, toplim i suhim ljetima te blagim zimama, presudna je za homogeno širenje vrste Glycyrrhiza glabra i njezine tipične sorte „Cordara” diljem čitavog predmetnog područja.

ZOI „Liquirizia di Calabria” značajno se razlikuje od vrsta sladića sličnih kemijsko-fizičkih svojstava zbog prisutnosti sekundarnih metabolita među kojima je aktivns tvar koja definira komercijalne i farmakognostičke značajke proizvoda. glicirizin To je saponin koji je u „Liquirizia di Calabria” prisutan u prosječno manjim postotcima u odnosu na slične vrste i sorte te je upravo to razlog zbog kojeg je sladić „Liquirizia di Calabria” tražen na tržištu. Rezultati nedavnih istraživanja naglasili su da je razlika „Liquirizia di Calabria” i sladića iz susjednih regija posebno vidljiva u pogledu udjela glicirizinske kiseline jer kalabrijski sladić sadrži znatno manje glicirizinske kiseline od korijenja iz drugih regija, a sadrži i manje šećera. Daljnje istraživanje izvršeno na hlapljivoj frakciji pokazalo je jasnu razliku sastava „Liquirizia di Calabria” i sladića podrijetlom iz drugih dijelova Italije i iz inozemstva. Usporedba s ekstraktima sladića iz drugih zemalja pokazala je da „Liquirizia di Calabria” ima drugačiji kvalitativni i kvantitativni sastav fenolnih spojeva.

Istraživanje je pokazalo da „Liquirizia di Calabria” sadrži minimalne postotke likviritigenina i izolikviritigenina te značajne postotke likokalkona A koji u nekim uzorcima uopće nije prisutan, a u drugima je prisutan zajedno s likokalkonom B.

Kalabrija je regija koja, zahvaljujući svojoj konfiguraciji i topografiji, ima potpuno jedinstvene karakteristike u usporedbi sa svim ostalim talijanskim regijama. Kalabrija, smještena na krajnjem dijelu talijanskog poluotoka, i sama se može smatrati dugim i uskim poluotokom čijih je otprilike 800 km obale okruženo morem. Iako se u nekim aspektima može uspoređivati s Pugliom, druge značajke pokazuju da se dvije regije u potpunosti razlikuju.

Visoki planinski lanci Apenina po dužini dijele Kalabriju na dva dijela, što je potpuno jedinstvena zemljopisna značajka među regijama Italije. Zbog konfiguracije i orografije Kalabrija ima potpuno jedinstvene i posebne biološko-pedološko-klimatske uvjete u odnosu na ostatak poluotoka u smislu prosječnih temperatura, raspona temperature, vlage, kiše i padalina, vjetra, insolacije i sunčevog zračenja, a time i temperature tla. Svi navedeni čimbenici temeljito su potkrijepljeni brojnim znanstvenim istraživanjima.

Karakteristično je stanište tijekom stoljeća izvršilo snažan pritisak na biljnu vrstu prema prilagodbi i prirodnom odabiru što je uvjetovalo razvoj sastava te hranjivih i aromatičnih značajki vrste i definiralo specifičan kemotip proizvoda „Liquirizia di Calabria”.

Ta posebna vrsta sladića posebnost je Kalabrije još od 18. stoljeća, kao što je vidljivo iz brojnih dokumenata, uključujući poznati „Trattato di terapeutica e farmacologia” (Rasprava o terapeutici i farmakologiji) vol. I. (1903.), u kojem se navodi da „…Vrsta od koje je dobivena jest Glycyrrhiza Glabra (sladić), koja raste u jugozapadnoj Europi… Ponekad se ljekoviti korijen naziva kalabrijski sladić („Liquirizia di Calabria”) kako bi se razlikovao od ruskog sladića, koji je svjetliji i dobiva se od vrste Glycyrrhiza Glandulifera ili Echinata koja raste na jugoistoku Europe.” Čak i poznata Encyclopaedia Britannica u svojem četrnaestom izdanju (1928.) navodi: „…The preparation of the juice is a widely extended industry along the Mediterranean coast, but the quality best appreciated in Great Britain is Made in Calabria…” („Priprema soka široko je rasprostranjena djelatnost duž obale Sredozemlja, ali u Velikoj Britaniji najcjenjenija je kvaliteta proizvoda podrijetlom iz Kalabrije…”). Stav koji zauzima Encyclopaedia Britannica potvrđuje i izvješće Ministarstva vanjskih poslova SAD-a pod naslovom „Biljka sladić” (1985.).

„Liquirizia di Calabria” označuje složeni „proizvod” nastao međudjelovanjem prirode i ljudskog rada koje je, prenošeno stoljećima, postalo iskonska tradicija regije Kalabrija. To je vidljivo na slici Saint-Nona s kraja 18. stoljeća; u djelu „Stato delle persone in Calabria - I concari” („Stanje stanovnika Kalabrije. Proizvođači sladića.”) Vincenza Padule iz 1864., u dokumentu „SVIMEZ Piante officinali in Calabria: presupposti e prospettive” („Ljekovite biljke u Kalabriji: pretpostavke i izgledi za budućnost”) iz 1951. „Pece e liquirizia nei casali cosentini del Settecento: forma d’industrie e forze di lavoro” d’Augusto Placanica (1980), u djelu „I „Conci” e la produzione del succo di liquerizia in Calabria” Gennara Matacene iz 1986., u djelu „La dolce industria -, Conci e liquirizia in provincia di Cosenza dal XVIII al XX secolo” Vittoria Marza e.a. (1991.) te u brojnim drugim tekstovima objavljenima u razdoblju od 1700. do 2000. U Kalabriji se u drugoj polovini 18. stoljeća uzgoj sladića protezao duž čitave obale Jonskog mora, a posebice na sjevernim granicama s Lucanijom i u velikoj ravnici Sibari (gdje ga je bilo u izobilju) te sve do Crotone i Reggio Calabria. Međutim, bilo ga je u izobilju i u dolini Crati koja se iz Cosenze proteže do ravnice Sibari te na velikim područjima tirenskog priobalja.

Upućivanje na objavu specifikacije

(članak 6. stavak 1. drugi podstavak ove Uredbe)

Pročišćeni tekst specifikacije dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” [kvaliteta] (u gornjem desnom kutu zaslona) i zatim na „Prodotti DOP IGP STG” (Proizvodi ZOI ZOZP ZTS) (na lijevoj strani zaslona) te naposljetku na „Disciplinari di Produzione all’esame dell’UE” [Specifikacije podnesene na razmatranje Europskoj uniji].